CELEX: 32008D0671
Language: ro
Date: 2008-08-05 00:00:00
Title: 2008/671/CE: Decizia Comisiei din 5 august 2008 privind utilizarea armonizată a spectrului radio în banda de frecvențe 5875 - 5905 MHz pentru aplicațiile sistemelor inteligente de transport (SIT) legate de siguranță [notificată cu numărul C(2008) 4145] (Text cu relevanță pentru SEE)

15.8.2008   
            
            
               RO
            
            
               Jurnalul Oficial al Uniunii Europene
            
            
               L 220/24
            
         
      DECIZIA COMISIEI
   
   din 5 august 2008
   privind utilizarea armonizată a spectrului radio în banda de frecvențe 5 875-5 905 MHz pentru aplicațiile sistemelor inteligente de transport (SIT) legate de siguranță
   [notificată cu numărul C(2008) 4145]
   (Text cu relevanță pentru SEE)
   (2008/671/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio) (1), în special articolul 4 alineatul (3),
   întrucât:
   
               (1)
            
            
               Consiliul (2) și Parlamentul European (3) au subliniat importanța creșterii nivelului de siguranță pe căile rutiere în Europa. Sistemele inteligente de transport (SIT) joacă un rol central într-o abordare integrată privind siguranța rutieră (4), introducând tehnologii ale informației și comunicațiilor (TIC) în infrastructura și vehiculele de transport în scopul evitării situațiilor potențial periculoase din trafic și al reducerii numărului de accidente.
            
         
               (2)
            
            
               Utilizarea eficientă și coerentă a spectrului de frecvențe radio este esențială pentru dezvoltarea unor noi echipamente radio în cadrul Comunității (5).
            
         
               (3)
            
            
               SIT cuprind sisteme care operează în comun bazate pe comunicații vehicul-vehicul, vehicul-infrastructură și infrastructură-vehicul pentru transmiterea informației în timp real. Aceste sisteme oferă posibilități majore de îmbunătățire a eficienței sistemului de transport, a siguranței pentru toți utilizatorii căilor rutiere și a gradului de confort al deplasărilor rutiere. Pentru îndeplinirea acestor obiective, comunicațiile dintre vehicule și infrastructura rutieră trebuie să fie fiabile și rapide.
            
         
               (4)
            
            
               Date fiind mobilitatea vehiculelor și necesitatea de a asigura realizarea pieței interne și creșterea nivelului de siguranță rutieră în întreaga Europă, punerea la dispoziție a spectrului de frecvențe radio utilizat de sistemele SIT care operează în comun ar trebui să se facă în mod armonizat la nivelul întregii Uniuni Europene.
            
         
               (5)
            
            
               În conformitate cu articolul 4 alineatul (2) din Decizia nr. 676/2002/CE, la 5 iulie 2006 Comisia a acordat Conferinței Europene a Administrațiilor de Poștă și Telecomunicații (CEPT) un mandat privind verificarea cerințelor în materie de spectru de frecvențe radio pentru aplicațiile legate de siguranță în contextul SIT și al sistemelor care operează în comun și realizarea de studii de compatibilitate tehnică între aplicațiile SIT pentru siguranță și serviciile radio care ar putea fi afectate, existente în gamele de frecvențe avute în vedere. De asemenea, CEPT trebuia să elaboreze planuri privind dispunerea optimă a canalelor pentru benzile de frecvențe identificate în cazul SIT.
            
         
               (6)
            
            
               Rezultatele relevante ale activităților desfășurate de CEPT constituie fundamentul tehnic al prezentei decizii.
            
         
               (7)
            
            
               În raportul său din 21 decembrie 2007 (Raportul 20 al CEPT), CEPT a concluzionat că banda de 5 GHz, în special gama 5 875-5 905 MHz, este adecvată pentru aplicațiile SIT legate de siguranță, care îmbunătățesc siguranța rutieră prin creșterea nivelului de informații furnizate conducătorului auto și vehiculului cu privire la mediu, la alte vehicule și la alți utilizatori ai căilor rutiere. Mai mult, SIT sunt compatibile cu toate serviciile studiate existente în banda de frecvențe în cauză și cu toate celelalte servicii existente studiate care operează până la 5 850 MHz și peste 5 925 MHz, atâta timp cât acestea respectă anumite limite de emisie definite în raportul CEPT. De asemenea, selectarea acestei benzi ar corespunde utilizării spectrului de frecvențe radio în alte regiuni ale lumii și, astfel, ar contribui la armonizarea la nivel mondial. Pe lângă acestea, SIT nu ar putea solicita protecție împotriva stațiilor de sol ale serviciului fix prin satelit (FSS), fiind necesar să se limiteze emisiile nedorite ale echipamentelor SIT pentru a se proteja serviciul fix prin satelit.
            
         
               (8)
            
            
               Standardul armonizat EN 302 571 se află în curs de finalizare de către Institutul European pentru Standarde în Telecomunicații (ETSI), în concordanță cu studiile de compatibilitate ale CEPT, pentru a conferi prezumția de conformitate cu articolul 3 alineatul (2) din Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (6), asigurând astfel evitarea producerii de interferențe prejudiciabile de către echipamentele SIT conforme. Se preconizează că emițătoarele SIT vor utiliza la maximum spectrul de frecvențe radio și își vor controla puterea de emisie, menținând-o la nivelul minim, pentru a utiliza în mod eficient spectrul de frecvențe radio atribuit SIT, astfel încât să se evite producerea de interferențe prejudiciabile.
            
         
               (9)
            
            
               Din motivul enunțat mai sus, standardul prevede implementarea unui reglaj al puterii emițătorului (TPC) cu o plajă de cel puțin 30 dB în ceea ce privește puterea de emisie totală maximă de 33 dBm p.e.i.r. medie. În cazul în care unii producători aleg să nu utilizeze tehnicile identificate în acest standard, orice metodă alternativă va trebui să ofere un nivel de atenuare a interferențelor cel puțin echivalent cu cel prevăzut în standard.
            
         
               (10)
            
            
               Armonizarea în temeiul prezentei decizii nu ar trebui să excludă posibilitatea unui stat membru de a institui, dacă se justifică, perioade de tranziție sau măsuri de partajare a spectrului de frecvențe radio.
            
         
               (11)
            
            
               Se preconizează că statele membre vor pune la dispoziție spectrul de frecvențe radio pentru comunicații ale SIT de tipul vehicul-vehicul până la sfârșitul perioadei de șase luni în care trebuie să desemneze banda de frecvențe 5 875-5 905 MHz în conformitate cu prezenta decizie. Cu toate acestea, pentru comunicațiile SIT de tip infrastructură-vehicul și vehicul-infrastructură, finalizarea în termenul menționat a unui cadru adecvat pentru acordarea licențelor sau a unui mecanism de coordonare pentru instalarea infrastructurilor diverșilor operatori SIT de-a lungul căilor rutiere s-ar putea dovedi dificilă pentru unele state membre. Orice întârzieri în a pune la dispoziție spectrul de frecvențe radio dincolo de această perioadă ar putea avea un impact negativ asupra adoptării pe scară largă a aplicațiilor SIT legate de siguranță în Uniunea Europeană și, prin urmare, acestea ar trebui să fie limitate și justificate corespunzător.
            
         
               (12)
            
            
               Având în vedere evoluțiile pieței și ale tehnologiilor, ar putea fi necesară revizuirea în viitor a sferei de aplicare a prezentei decizii, precum și a punerii în aplicare a acesteia, în special pe baza informațiilor furnizate de statele membre cu privire la asemenea evoluții.
            
         
               (13)
            
            
               Măsurile prevăzute de prezenta decizie sunt conforme cu avizul Comitetului pentru spectrul de frecvențe radio,
            
         ADOPTĂ PREZENTA DECIZIE:
   Articolul 1
   Prezenta decizie are drept scop armonizarea condițiilor privind disponibilitatea și utilizarea eficientă a benzii de frecvențe 5 875-5 905 MHz pentru aplicațiile legate de siguranță ale sistemelor inteligente de transport (SIT) în Comunitate.
   Articolul 2
   În sensul prezentei decizii, se aplică următoarele definiții:
   
               1.
            
            
               „Sisteme inteligente de transport” înseamnă o gamă largă de sisteme și servicii bazate pe tehnologii ale informației și comunicațiilor, cuprinzând funcții de prelucrare, control, poziționare și comunicare și componente electronice, care sunt utilizate în cadrul unui sistem de transport rutier;
            
         
               2.
            
            
               „putere echivalent izotrop radiată (p.e.i.r.) medie” înseamnă p.e.i.r. pe durata salvei de emisie care corespunde puterii maxime, dacă este implementat reglajul de putere.
            
         Articolul 3
   (1)   Statele membre desemnează banda de frecvențe 5 875-5 905 MHz pentru sisteme inteligente de transport în termen de cel târziu șase luni de la intrarea în vigoare a prezentei decizii și, de îndată ce este posibil din punct de vedere practic după desemnare, pun la dispoziție în mod neexclusiv banda de frecvențe în cauză.
   Această desemnare respectă parametrii stabiliți în anexă.
   (2)   Prin derogare de la alineatul (1), statele membre pot solicita perioade de tranziție și/sau măsuri privind partajarea spectrului de frecvențe radio, în temeiul articolului 4 alineatul (5) din decizia privind spectrul de frecvențe radio.
   Articolul 4
   Statele membre mențin sub observație folosirea benzii 5 875-5 905 MHz și raportează Comisiei constatările lor pentru a permite revizuirea prezentei decizii, dacă este necesar.
   Articolul 5
   Prezenta decizie se adresează statelor membre.
   
      Adoptată la Bruxelles, 5 august 2008.
      
         
            Pentru Comisie
         
         Viviane REDING
         
         
            Membru al Comisiei
         
      
   
   
      (1)  JO L 108, 24.4.2002, p. 1.
   
      (2)  Concluziile Consiliului 15101/03 din 5 decembrie 2003 și concluziile Verona 2 din 26 octombrie 2004.
   
      (3)  JO C 244 E, 18.10.2007, p. 220.
   
      (4)  COM(2006) 314.
   
      (5)  Concluziile Consiliului 15530/04 și 15533/04 din 3.12.2004.
   
      (6)  JO L 91, 7.4.1999, p. 10. Directivă modificată ultima dată prin Regulamentul (CE) nr. 1882/2003 (JO L 284, 31.10.2003, p. 1).
   
      ANEXĂ
      Parametri tehnici pentru aplicațiile sistemelor inteligente de transport legate de siguranță în banda 5 875-5 905 MHz
      
                  Parametru
               
               
                  Valoare
               
            
                  Densitatea spectrală de putere maximă (p.e.i.r. medie)
               
               
                  23 dBm/MHz
               
            
                  Putere de emisie totală maximă (p.e.i.r. medie)
               
               
                  33 dBm
               
            
                  Reguli de accesare și de ocupare a canalelor
               
               
                  Trebuie utilizate tehnici de atenuare a interferențelor care să asigure o performanță cel puțin echivalentă cu cea a tehnicilor descrise în standardele armonizate adoptate în temeiul Directivei 1999/5/CE. Acestea necesită un reglaj al puterii emițătorului (transmitter power control – TPC) cu o plajă de cel puțin 30 dB.